बसों की चारधाम यात्रा में ड्यूटी लगने से क्षेत्र में पूर्व से नियमित रूप से संचालित होने वाले रूट पर अनेक बस सेवाएं इन दिनों बंद हो गई हैं। जिसके चलते यात्रियों को परेशानी का सामना करना पड़ रहा है। बसों के यात्रा रूट पर चले जाने से रोडवेज के साथ ही गढ़वाल मोटर ऑनर्स, गढ़वाल मोटर यूजर्स आदि की अनेक बस सेवाएं प्रभावित हुई हैं। देहरादून से धुमाकोट के लिए रोडवेज की बस सेवा पिछले तीन दिनों से बंद हो गई है। जीएमओयू की हिमगिरी सेवा जो हरिद्वार, कोटद्वार से धुमाकोट-जड़ाऊखांद रूट पर संचालित होती थी, वह भी पिछले कुछ दिनों से बंद हो गई है। गढ़वाल मोटर यूजर्स के तहत संचालित होने वाली लगभग 85 बसों में से 50 से अधिक बसें यात्रा रूट पर चली गई हैं। जिससे रामनगर से गढ़वाल और कुमाऊं के पहाड़ी रूटों पर संचालित होने वाली कई सेवाएं प्रभावित हुई हैं। सामाजिक कार्यकर्ता बीरेंद्र पटवाल का कहना है कि तहसील मुख्यालय धुमाकोट से सुबह देहरादून के लिए संचालित होने वाली रोड़वेज की बस, जड़ाऊखांद-धुमाकोट से कोटद्वार हरिद्वार के लिए संचालित होने वाली हिमगिरी की सेवाएं बंद होने से सुबह कोटद्वार देहरादून के लिए कोई बस उपलब्ध नही है। जिसके कारण स्थानीय लोगों को परेशानी का सामना करना पड़ रहा है।